text: Dansk Folkeparti siger ok til at droppe akuttelefonen
  01 april 2015 kl. 10.36
  Region Syddanmark vil åbne skadestuerne igen og droppe telefonvisitation. DF vil have sundhedsminister på banen.
  Hvis regionerne ønsker at droppe ordningen med telefonvisitation og genåbne skadestuerne, skal de have lov til det.
  Det mener Dansk Folkepartis sundhedsordfører, Liselott Blixt, efter at regionsrådsformand Carl Holst har ytret ønsket om at droppe den ordning, som Region Syddanmark indførte 1. april sidste år.
  -Jeg synes, at det er en god udmelding, og at vi bør stoppe det. Vi har jo set regionerne forsøge på at lave visitationer ude på skadestuerne, men hvor der har været fatale fejl.
  -Det har også været en historie om, at der møder folk op på en skadestue, som får at vide, at de lige skal ringe først. Så jeg glæder mig over udmeldingen, siger Liselott Blixt.
  Ifølge Carl Holst har ordningen i Syddanmark ikke haft den forventede økonomiske gevinst og været en gene for borgerne.
  